khistorydata/jeongjo-sjw-relations huggingface dataset:
정조 11년 · 목
俱翼善冠袞龍袍出石渠門乘輿詣集春門降輿御幕次○敎曰讀劵官鄭民始代鄭昌順爲之試官以下行禮訖以擬漢令豐謹治枌楡社常以四時具羊彘以祠之爲詔題予命茂朱府使申大升曰卿之身病何如大升曰素有脚部不仁之病而近益添劇不能行步矣予命洪仁浩曰承旨留在試所嚴飭場中如捧十軸試官先爲率領入來也乘輿入集春門敎曰集春靑陽明光門仍置守門將畢試間試所下隸出入事分付由靑陽門入協陽門還內
정조 11년 · 목
敎曰意謂雖有身病兼引情勢昨有懸牌之擧云爾今因登筵見之可知全然是情勢外補殆涉曲副且今宰列乏人茂朱府使申大升仍任前職牌招察任違牌更勿呼望自今日住宿館中陞試通讀畢場後退去事各別嚴飭
정조 11년 · 목
敎曰柑製居首幼學鄭毅祚直赴殿試之次進士柳之羽直赴會試之次幼學朴濰給二分進士鄭得中幼學尹魯東尹致升權熀各給一分次上儒生紙筆墨令政院捧傳旨
정조 11년 · 강
命朔州府使今日政差出
정조 11년 · 목
平安監司金履素以朔州府使韓聖養罷黜狀啓敎以今日政差出
정조 11년 · 강
有政吏曹判書李▣參判金文淳
정조 11년 · 목
以李尙度爲副修撰金爔爲朔州府使兪漢忠爲舒川郡守李德鉉爲茂朱府使李太源爲臨陂縣令
정조 11년 · 강
命雲山郡守金鳳顯外史不爲知委委折査問以啓
정조 11년 · 목
平安監司李命植狀啓以爲雲山郡守金鳳顯旣非實兼史則直啓猥屑自臣營轉聞敎以道內例有外史月前已以雲倅差下望筒下批已久向於右相箚批有遣道內兼史之命矣觀此狀辭本道則尙未知外史窠差代形止此必吏曹不爲知委之致然則安寶敎旨置之何處乎大抵外史之設置法意甚重上而天時之陰晴災祥下而列邑之俚謠街頌朔末必報內史以助時政記修正之資近來此事雖成文具其在存羊之義豈或全闕況春秋官銜事體自別則該曹事尤極無謂其委折自政院爲先査問以啓○政院啓言問于吏曹判書李▣參判金文淳則以爲雲山郡守差下兼史敎旨出給藝文館知委等節例自本館擧行云矣敎以然則査問本館以啓
정조 11년 · 강
命成均博士朴暉待開坐捧傳旨
정조 11년 · 강
王大妃殿進御加味蔘橘茶命十貼製入榻敎也
정조 11년 · 강
命未下直守令當日辭朝
정조 11년 · 강
召見下直守令及入格儒生于誠正閣朔州府使金爔舒川郡守兪漢忠臨坡縣令李太源
정조 11년 · 목
予命漢忠曰爾其下去何以爲治乎漢忠曰當竭誠奉公矣予曰聞爾沈屈特爲除拜下去善爲也予命太源曰落仕幾年始除此縣乎太源曰十一年矣予曰李普行爲完伯時爾以全州判官見遞乎太源曰然矣予曰爾父以桂防舊僚尙未陞資亦可冤矣予曰司僕主簿李榏入侍予曰碑役何以告完乎榏曰碑役去月告訖碑閣今月始完矣予曰歸州洞距咸興幾里乎榏曰爲十里矣予曰德原碑役誰爲監董乎榏曰該邑座首監董矣予曰爾爲四王子孫乎榏曰桓祖大王十六世孫矣予曰該道狀啓何不上來乎榏曰慶興碑文未及印出故遲緩矣
정조 11년 · 강
命北道碑役監董以下別單上送
정조 11년 · 목
敎曰今番北道碑功役告成後監董官差使員地方官以下吏隸工匠等依他道例區別別單上送事下諭于咸鏡監司
정조 11년 · 강
命主簿李榏相當職調用
정조 11년 · 목
敎曰今因復命召見奏對極爲精詳人亦了然向來落仕誠不成說且是四王子孫近來無調用之人人旣如許何試不可咸興歸州洞碑閣監董官司僕主簿李榏相當職勿拘陞敍調用事分付
정조 11년 · 강
命月食回咨撰出轉致北京
정조 11년 · 목
承文院啓言月食已過回咨撰出下送灣府請轉致北京允之
정조 11년 · 강
命外史問啓令本館査問
정조 11년 · 목
政院啓言査問本館事命下矣問于翰林李相璜金祖淳則以爲外吏差下之時每自該曹敎旨安寶以來則自本館招致邸吏使之下送而已元無行關知委之例故今亦出給邸吏矣中間委折誰未知緣何而不察之罪無辭可達云矣敎以枚擧兩次問啓傳敎及此問啓令本館査問該道使之狀聞
정조 11년 · 목
予曰金吾無時囚乎仁浩曰皆在保放矣予曰今日設陞試乎仁浩曰然矣予曰數日內當畢試乎仁浩曰似然矣予曰學製何當設行乎仁浩曰陞補畢試後似當設行矣予曰學校授俱爲備員乎仁浩曰然矣
정조 11년 · 강
命畿營請賞狀本還下送
정조 11년 · 목
兵曹以京畿監營軍器修補監董人論賞回啓敎以凡軍器修補後論賞無論內外營門滿千數然後加資自是法典觀此回啓問之以畿營之營況凋弊不得已拔例論賞云而猶與斗邑殘鎭稍間有難遽然許施此狀本還下送雖以蜜燭鉛丸菱鐵等微瑣之物期準千數新備更卽添書狀聞請賞事分付該道道臣
정조 11년 · 목
予曰周易講義問于閣吏如已盡考卽爲持來
정조 11년 · 목
以李尙說爲竹山府使洪雨輔爲龜城府使韓命祥爲雲峰縣監
정조 11년 · 강
命未直守令當日辭朝下直守令留待
정조 11년 · 강
召見輪對官及下直守令于誠正閣龜城府使洪雨輔竹山府使李尙悅平壤庶尹趙鼎玉雲峰縣監韓命祥
정조 11년 · 목
予命敦寧主簿李萬運曰文獻備考校正之役今至何境乎萬運曰中草今始出之周年內似難告訖矣予曰前書中多誤處耶萬運曰前書中語到上躬處必皆間一字書之而臣意則欲爲續書矣予曰可矣萬運曰列聖朝在位年數皆自卽阼翌年計之而世祖中宗仁祖朝俱自當年計而書之矣取考譜略則世祖在位以十四年載錄寶鑑則以十三年載錄端宗在位譜略則載以二年寶鑑以三年書之未知何以適從矣予曰此則寶鑑較正時似是不察之失問于較正人若伊時未及照檢以致錯誤云則卽令釐正爲好其時較正者誰也萬運曰鄭昌聖趙璥矣予曰譜略比寶鑑尤有重焉詳問釐改也萬運曰犯逆之人言或可採則亦可取用乎予曰此所謂看竹何須問主人言可用者存之也予命雨輔曰曾經幾邑乎雨輔曰二邑矣予命尙悅曰爾能善射乎尙悅曰比前日不減矣予命命祥曰爾其下去善爲而大抵譏察不緊只務戢吏卒可也予命鼎玉曰曾在參奉時已知其了了下去善爲也予命承旨南鶴聞曰與南九萬爲幾寸乎鶴聞曰十一寸叔矣予曰南九萬雖或爲雌黃之論其人則可尙至於當時際遇罕有倫比矣其子孫幾何鶴聞曰極其零替只有玄孫一人矣
정조 11년 · 강
命鏡城虛結頉減收租各種虛錄依實結數磨鍊計減
정조 11년 · 목
備邊司啓言卽見咸鏡監司李崇祜所報則枚擧鏡城判官姜彝正牒呈以爲本府衙祿位畓八十五結公需位田一百三十八結乃是減租之田故不入於收租文書而辛丑三月自營門促報隱結則李世楷以伊時鄕所誤認爲餘結竝與實隱結二十八結混爲報矣及自營門加付元總會錄出稅之後更査隱漏得五十二結零其餘一百七十結零爲無田之稅而甲辰乙巳兩年陳廢還元者又爲三十一結零則無田之稅實爲一百三十九結零若不頉減民邑難支而虛留各種則一從每年實虛錄數爻磨鍊計減爲辭矣今以査報觀之李世之誤報的實虛結一百三十九結零及今頉減以此分付戶曹及本道每年收祖各種虛錄者一依實結數磨鍊計減之意請一體分付允之
정조 11년 · 강
召見承旨沈豊之守禦使金鍾秀于誠正閣
정조 11년 · 목
予命鍾秀曰兵學指南姑未盡書耶鍾秀曰今方正草矣予曰畢書後入之予命承旨洪仁浩曰今審抄啓文臣親試時洪義浩以違格見屈而尹永禧亦實才矣鍾秀曰果實才矣予曰吏判之必欲違牌何也仁浩曰未知其故矣予曰政事望筒催促捧入
정조 11년 · 강
遞吏曹判書李▣參判金文淳以李文源李秉模代之秉模前望也
정조 11년 · 목
敎曰銓官擧措極爲駭然初何限遞又何行政參政銓官一竝遞差又敎曰吏曹堂上前望單子入之判堂前望除實兼緊務無故行公人甚少向來議薦人姓名該房問于該曹書入○因判書前望敎以漢城判尹李文源吏曹判書除授又敎曰吏曹判書參判待下批牌招察任
정조 11년 · 목
予曰齎咨官手本持來仍敎曰此手本出給內閣抄錄日省錄後仍留備邊事分付
정조 11년 · 강
吏曹判書李文源疏辭新除天官之任賜批
정조 11년 · 목
批以中批亦遵故事卿其勿辭行公又敎曰吏判批下待開門與亞三堂牌招開政
정조 11년 · 강
皇曆齎咨官李鎭復進手本
정조 11년 · 목
手本以爲福建民林爽文聚衆謀反上年十一月二十八日夜猝攻福建省臺灣府拔之連陷彰化諸羅鳳山等縣同知游擊守備知府知縣典吏等竝被殺害爽文原係福建省莆田縣富戶稱因地方官侵虐煽動人心捐財紏衆殘害官吏占奪縣城而臺灣府在福建省東南海島中與琉球不遠至福建省水路十餘日程至北京水陸七千二百五十里東西距百餘里南北距二千八百里收獲豐盈無異內地山盤海險易藏奸慝爽文占據諸羅縣海口地方鹿港招納叛亡衆至十餘萬憑恃險固出沒抄掠皇帝初命閩浙總督總兵督軍征勦而勝敗相當旋復旋失自冬徂秋漸致滋蔓道途梗塞皇帝深用憂悶以閩浙總督常番之老不堪任特命陜甘總督福康安爲將軍前來行在面授機宜又命軍機大臣海蘭察爲參贊大臣普爾普舒亮爲領隊大臣其恒瑞藍元枚柴大紀參贊軍務調發廣東浙江福建泗川湖南湖北等省兵十餘萬另選巴圖魯侍衛章京百餘人幷令督率往征而運米百餘萬石軍器稱是陸續運輸今年八月福康安承命出征而軍到福建之後因海島之險惡候風海邊閩浙都督柴大紀屢戰屢捷斬獲居多皇帝大加褒賞催督福康安速令渡洋直搗賊巢期於掃滅乃已而小人離發之時福康安之捷報姑未到來
정조 11년 · 강
命黃海監司金思穆越俸一等狀啓還下送
정조 11년 · 목
黃海監司金思穆以歲抄逃老故債不可全數革罷以一兩定式馳啓敎以向因備局回啓逃老故代頉時科外收斂事措辭判下至以此弊不革其可曰國有法爲敎則爲道臣者所當惕念擧行務盡革弊之方然後方可謂一分對揚而觀此狀辭全無銳意釐正之效者誠萬萬駭然當初廟堂跋辭泛而不切於事情其說徒張皇該道之視若尋常亦無怪矣當該有司堂上捧現告推考該監司金思穆爲先越捧一等前此朝家所不知之時猶且侵虐及今枚擧債名又定數爻至登於奏御文字反不若不禁之爲愈此狀啓還下送更令廟堂嚴飭行會他道亦令依此擧行後形止登聞之意向有下敎者已至屢朔之久而自畿營以至還外諸道一無登聞亦可訝也嚴査草記事令廟堂知悉
정조 11년 · 강
命慶尙監司金光默重推任譯鄭思鈺捉囚
정조 11년 · 목
慶尙監司金光默以東萊前府使趙英鎭等公木虧欠挪移之罪令攸司御處馳啓敎以才因萊伯狀本有還下送之命仍下飭敎則道伯亦當聞知大抵不飭之罪方伯焉敢逭也特以時未用刑只令收刷後狀聞則爲道臣者必當刻期嚴督待究竟枚擧登聞先請自己不職之罪仍論邑倅任譯以下勘律而不此之爲無難以不察之說如是煩徹揆以國綱萬萬駭然此狀啓還下送該監司金光默爲先從重推考其中任譯鄭思鈺之罪尤無良最罔赦似此譯舌懸首倭館然後國法可伸倭人可慰而非其時也姑且置之豈可使之自在配所嚴飭萊伯星火捉囚待用刑一次嚴訊期於收刷用律一款更請稟旨事分付
정조 11년 · 강
命吏曹判書李文源參判李秉模申飭開政
정조 11년 · 목
政院以吏曹判書李文源懸牌闕外啓請重推敎以如是違傲萬萬未安更加申飭行公使之卽爲入侍○又以牌招啓敎以朝廷自有事面筵席擧措大失格例況以肅拜爲陳情懇以先訓又作欛語多小說話大官之所不敢爲者雖急督出姑不處分旣有開政前勿踰闕門之命則如是直出尤萬萬未安問備亦近屑越卽爲牌招嚴飭開政待承牌亞三銓一體牌招參政判堂違牌勿爲呼望闕門豈可許久仍留如是侵夜該房承旨難免不飭之責各別申飭又敎曰分義道理豈敢若是吏曹判書李文源參判李秉模從重推考更爲牌招勿爲呼望又敎曰昨見疏語一則曰先訓也二則曰敗薦也中批之後何論敗薦與否至於所謂先訓曾於筵席亦雖聞之故相之言旣不的指今日此職則屢敎之下懸牌闕外以期於被罪爲辭分義所在萬萬寒心中批爲說猶可爲一番例讓之資經說此先訓二字質言於章奏畢竟當如何去就亦可謂太欠商量銓長重任非朝除暮遞之窠則數朔間豈可三易其人乎由前由後督出而已寧有曲施之理吏曹判書李文源從重推考仍以前牌催促斯速膺命
정조 11년 · 강
召見吏曹判書李文源于重熙堂
정조 11년 · 목
予曰俄者傳敎已悉諭而今之辭選誠過矣向日雖聞卿言銓長之任固難其人今旣肅謝宜卽行公矣文源曰臣於疏本粗暴私懇而本職豈敢承當乎予曰重任何可朝除暮改卿以先訓二字質言於疏中此言旣發則有非尋常飭敎可以勉出且以中批爲辭則古例旣多亦何辭免也文源曰豈敢以中批爲辭乎予曰世人皆以卿固執爲長處先訓二字輕易發口而必欲固執則豈成說乎文源曰臣之長短已蒙俯燭特霈終始之澤焉予曰置卿此任予亦未必爲十分無僨敗之慮而卿以乃父之子業則箕裘事多擩染何可免也到今則朝廷體統亦不可不顧有難輕解矣文源曰俄者肅命迫於嚴敎兼有入侍之命故爾予曰卿旣以資憲加資行公於諸凡見職則到今有何可辭之端乎若其任之久速權度在予而今日則事面有重只有行公而已第過都政當體念矣文源曰伏承此敎抑塞無所達矣予曰卿須思之以卿地處凡節今若輕遞在事面當如何耶以卿自己計言之則固知必欲厭避而人人厭避而得解則自此銓長爲虛設之任乎文源曰實難奉承矣
정조 11년 · 강
重推吏曹判書李文源
정조 11년 · 목
承旨洪仁浩啓言筵席辭職自有規例而吏曹判書李文源屢屢陳懇請推考從之敎以以肅謝急於辭懇又以筵退之後不得行政爲奏者尤萬萬未安推考亦輕矣爲先從重推考旣非一品則如是筵奏大關國體使之退去開政又因政院重推啓請敎以寧有如許事體各別申飭斯速入來開政
정조 11년 · 목
左議政李在協曰海伯以逃老故頉下時紙筆債事狀啓至有越俸之命他道如嶺南關東亦皆以此啓聞而定數之多寡不一蓋十年一次都案修正價亦皆收捧則此亦不可廢者收議備局量宜定數俾無諸道不一之患似好矣予曰他道亦果狀聞而海西則定數最多自今成爲一定之法然後始可以釐正此弊矣此非但道伯之不善擧行當初廟堂跋尾太欠精詳張皇爲辭故諸道之眩於擧行亦由於是矣在協曰此堂上素善於敷衍說去而其精緊處則果不及於戶判矣予曰何用敷衍爲哉雖止一二行詳其事實然後可無眩亂之弊而此則不然不知事情全沒裏面雖屢次飭敎而終不曉然爲辭誠駭然矣予曰有司堂上何不盡爲入來乎在協曰秋判則有實病吏參則拘於判堂之去就俱不得入來矣予曰吏判事誠可駭矣旣以肅謝登筵而還則出去終不開政者誠莫曉其意也在協曰向日擬薦事引義矣予曰昨聞其筵奏專以先訓爲重而至於擬薦事則旣已中批之後不必更以此引義爲言矣昨日筵敎中以卿之才局不無僨敗之慮爲敎無或以此爲難安之端乎銓衡重任有難輕遞且若副於此而委之於後來者則亦不無彼此愛憎之嫌矣予曰旣已肅謝到今不出誠無意義更爲申飭則似可行公矣且有先訓而行公者自前往往有之在協曰豈可一向執迷乎敎曰吏曹判書入侍予曰昨日筵中旣有使卿不至狼狽之敎矣若以卿之固執仍爲遞改則非但爲卿之自劃而已亦不無防賢路之嫌今日須卽出去開政好矣此後亦豈無體諒之道乎文源曰謹當奉承聖敎矣
정조 11년 · 목
左議政李在協啓言向來擬薦時事初非今吏判之所可引義而見其疏辭未免語病不擇之失吏曹判書李文源請推考從之
정조 11년 · 강
命宮稅上納寬限定式
정조 11년 · 목
戶曹判書徐有隣啓言宮稅卽是元稅中除出者而丙申節目亦以稅船添載載錄則宮稅上納之限所當一遵田稅定式而特從寬限定以九月如有未準納之邑該邑守令言送政院拿問嚴處之意請定式施行從之
정조 11년 · 강
命史庫奉安册子以大袱都裹
정조 11년 · 목
戶曹判書徐有隣啓言外史庫奉安册子所盛樻袱本曹措備而第念外史庫奉安必待史官之行則樻袱等屬不必續續措備此後則以一大袱都裹留置每於史官之行計其卷數另作樻子合盛奉安各處史庫亦爲遵用此例允合省宂費尊事之道故敢達從之
정조 11년 · 강
領議政金致仁箚陳病狀乞降威譴賜批
정조 11년 · 목
箚略曰外感一添前祟復發今日賓對至勤宣召而束帶趍承萬無其望逋慢之誅自知難逭乞降威譴批以所愼之尙此彌留深用慮念今天氣稍寒將攝易致失宜卿須安心勿辭益加善攝仍命此批答遣史官傳諭
정조 11년 · 목
敎曰在外玉堂許遞今日政差出
정조 11년 · 강
命宣傳官試講明日爲之
정조 11년 · 강
有政吏曹判書李文源
정조 11년 · 목
敎曰判堂今旣入來開政亞三堂一體牌招參政以沈能翼爲修撰李▣爲判尹
정조 11년 · 강
命雲山郡守金鳳顯外史差代事査問稟處
정조 11년 · 목
平安監司李命植以雲山郡守金鳳顯外史差代後該曹與本館元無知委馳啓敎以以此狀啓該房査問本館論理稟處
정조 11년 · 강
御春塘臺行宣傳官試講考官李敬懋徐有大參考官鄭大容尹行任
정조 11년 · 목
具戎服乘輿出賓陽門由靑陽門詣春塘臺降輿陞座試官以下行禮李身敬等進講尹孝儉等連次居不予曰近來宣傳官全不習講有此連不事極駭然今番居不人來月貶題皆以中考施行事分付兵曹此後又復居不當施下考以此知悉予曰禁漏官何敢入於咫尺之地乎予曰該監當該公事提調推考該官員令該曹査問草記講訖乘輿由靑陽門入賓陽門還內
정조 11년 · 강
命湖南大同木代納依他道例許施
정조 11년 · 목
敎曰本道綿農無異於湖西嶺南則豈不欲一例代納而兩道則有狀請本道則姑無請故意欲從近處分觀此狀辭大抵民情益可知也常稅雖重不可或許或否大同木代納事依他道例許施卽令廟堂枚擧此意分付
정조 11년 · 강
命兼春秋金鳳顯拿處翰林尹行任金祖淳竝重推
정조 11년 · 목
政院啓言雲山郡守金鳳顯外史差代事問于翰林李相璜金祖淳處則以爲外史差下敎旨出給以後本館則唯待該邑之修納日記減下後元無發關知委之例矣雲山郡守之差下兼史旣在七月則泰川縣監之修送秋等日記者誠極可訝而循例題送此實臣等之罪不知所達云矣循例捧置難免不審之失上下番翰林推考道臣則初不詳探遽自狀聞殊涉未安亦爲推考此後則外史差下與減下隨卽知委事請定式施行允之敎以泰川倅之以堂上官替行於已遞之後者雖可駭也雲山倅則兼史敎旨但自受置不以外史自居尤爲迷劣兼春秋金鳳顯拿問處之不出於政目以致該道之莫卽聞之其時該曹堂上從重推考大凡時政記下番主管矇然捧置之失不在於上番如以右位謂有不能檢飭之責則上番之上又有右位以此以彼上番之混請問備誠非矣上番翰林推考勿論右位翰林尹行任下番翰林金祖淳竝從重推考以重修史之體在前則外史修納在京翰林出擧條申飭雖似陳談可見存羊之意而近來竝與此規除却京外不知有外史事甚駭然此後外史修納無或如前泛忽亦無敢只以陰晴書納事令本館堂上謄關嚴飭諸道內閣旣管日省錄且帶兼史本館以外史修納送示本閣考錄日省錄事亦爲定式施行
정조 11년 · 강
命黃海監司金思穆狀本嚴題還送
정조 11년 · 목
黃海監司金思穆以長淵幼學姜載坤上言內辭緣馳啓敎以才以逃老故債錢事狀本之萬萬不成說方令備局嚴辭責飭而觀此狀辭旣有立落則落邊之反事右袒昏劣甚矣關係民事者勿拘四件亦在法典反請勘律巽軟亦甚矣道伯之畏勳監雖若此事旣登聞不可仍置作故人雖無論侵虐者嚴勘事分付且以奏御文字體段言之當初元上言下送也以有旨成送則今此査啓不以祗受爲言曰以節到付云者此設營以後所未有者揆以道理萬萬駭怪種種做錯不一而足似此道伯何責旬宣而秋間所下有旨謂以勳吏之不卽來待反請自己之罪又焉有如許事體姑屬不屑之科俾開自新之路原狀本只令政院書目嚴題還送後勿如是之意一體嚴飭
정조 11년 · 강
命禁漏官李最彥嚴飭放送
정조 11년 · 목
兵曹啓言奏時官金壎行首禁漏官李最彥竝拿入査問則壎所供內愚迷生疏直入咫尺之地云最彥以爲不能禁飭之罪萬死無惜云矣敎以行首官員後勿如是之意嚴飭放送當該官員令該監科罪
정조 11년 · 강
罷忠淸監司尹尙東職
정조 11년 · 목
戶曹啓言災政法意何等至嚴而公州前判官申韺初則不審末乃釐報懷德前縣監李尙琦莫察下吏之作弄至有新官摘發道臣之論勘當然而竝前官勿罪載法典論罪一款請置之敎以所引隱然自首竝前官勿論政爲襯當依回啓施行至於道伯初政之綜明固可喜也前伯災政之沕圇益覺駭然體面異於守宰又無自首之言當該前道臣罷職
정조 11년 · 목
予曰今番都目蔭官守令窠闕爲幾何云耶豊之曰其數甚少云矣予曰海伯事誠矇矓矣今番狀啓中節到付三字是豈成說乎豊之曰誠妄發矣予曰政院之混請上番推考誠矇然矣時政記則下番爲之若以右位言之則上番之上又有右位李相璜有何可推之端乎至於金鳳顯則受置敎旨稱以不爲兼史者誠極迷劣其罪允合於拿問矣
정조 11년 · 강
副總管吳大益疏陳病狀仍乞太廟享官變通批令該曹付標
정조 11년 · 강
召見承旨沈豊之于重顏堂
정조 11년 · 목
予曰大妃殿氣候自今日略有嘔症與醫官相議加入方文改書以入豊之曰水刺進御之後或有升降之氣而然耶予曰非由是也有若暑症者胃氣未調欲吐而未能吐誠切悶矣
정조 11년 · 강
副司直尹師國疏陳病狀仍乞文禧廟享官變通批令該曹付標
정조 11년 · 강
抄啓文臣親試及講陣都計劃居首人施賞
정조 11년 · 목
敎曰今丁未年抄啓文臣親試都計劃居首副司果洪義浩四十分依例陞敍課試都計劃居首別檢尹永僖五十分陞六課講都計劃居首佐郞尹光顏一百二十九分陞品屬耳熟馬一匹面給又敎曰課試居首抄啓文臣洪義浩以陞敍依事目論賞矣聞以課講連三次壯元已陞敍云今番則以熟馬捧傳旨又敎曰今丁未年講陣都計劃居首宣傳官李身敬一百五十七分陞敍射都計劃居首則旣未準試勿論
정조 11년 · 강
命頒賞及進箋明日當親臨
정조 11년 · 목
敎曰抄啓文臣頒賞及進箋明日便殿當親臨以此分付
정조 11년 · 강
命有司堂上一員明日入侍
정조 11년 · 목
備邊司啓言氷契今已革罷矣勢將依舊抄戶使用抄戶之際部隸及洞任輩嚴加操切毋敢濫雜之弊事請分付敎以有司堂上中一員明日入侍
정조 11년 · 강
王大妃殿進御加減蔘橘茶命五貼製入榻敎也
정조 11년 · 강
惠慶宮進服加減歸脾湯二十貼命製入榻敎也
정조 11년 · 강
御熙政堂行抄啓文臣頒賞仍受進箋
정조 11년 · 목
原任提學李福源等率洪義浩李身敬等行禮訖命頒賞義浩等跪受行禮訖仍命進箋宣箋官奉箋陞殿讀箋官韓商新鄭晩錫申淑進讀訖義浩等行禮畢命李福源入侍曰今冬過寒而卿能好在是甚可幸而入於耆社之年不遠矣福源曰間有寒疾日前候班不得隨參矣予曰左相不欲行次對是甚可悶而領相病狀近果何如福源曰不甚大段云矣予曰昨見齎咨官手本則再明年以皇帝八旬稱賀云別使似當入去矣福源曰然矣予曰皇帝之在位享年俱極靈長考諸往牒實是罕有矣福源曰果然矣予曰今冬有雪頻多明年來年可以占豐矣福源曰老農之談以此爲驗矣予曰九月以後連値閑暇輒覽書册故三餘之工不少矣福源曰不勝欽歎矣
정조 11년 · 목
予曰氷丁事何以爲之有隣曰沿江民人依例應役山底戶稍遠村使之除役宜矣予曰從便爲之
정조 11년 · 강
命紫門藏氷官追後出去
정조 11년 · 목
有司堂上徐有隣啓言紫門藏氷非久當爲擧行而內氷庫修理有難如例爲之西氷庫西庫所藏之氷以三庫施行除出一庫藏置內氷來頭取用時馱價依例自戶兵曹上下事分付伐氷抄戶今始釐正紫門藏氷官請使之追後出去從之
정조 11년 · 목
以吳泰賢爲修撰
정조 11년 · 강
分揀掌樂正李濟萬拿處
정조 11년 · 목
都承旨沈豊之啓言殿座時鼓吹初不待令協律郞亦不來待事之駭然莫甚該院提調幷推考當該協律郞所當重勘而本院請推外無他罰何以爲之從之敎以協律郞拿處○因拿處傳旨敎以分揀
정조 11년 · 목
景慕宮冬享在再明也
정조 11년 · 강
明日景慕宮冬享時命展拜
정조 11년 · 목
敎曰明日冬享大祭時由日瞻門展拜親押香祝後還宮以此分付又敎曰明日展拜時當由逌瞻日瞻門一依月覲門例擧行禁軍槍劍軍除之挾輦軍以弘化門軍三十名爲之當次營門將臣除旗鼓只率弘化門入直軍六十名排立事分付
정조 11년 · 강
召見大臣以下于誠正閣左議政李在協有司堂上徐有隣李在簡李秉模戶曹郞廳鄭東敎
정조 11년 · 목
予曰今日欲以內司奴婢事下敎而卿等未熟於原節目領相則與聞於乙亥節目故必欲召見者也在協曰臣則未知裏面之如何矣予曰奴婢貢事卿等詳見原節目乎奴婢之貢始減於乙亥而甲午罷婢貢丙申罷刷官朝家爲民之意不爲不至而法久弊生不可無矯捄之道矣古則奴婢之貢各司與宮家皆以爲便好而今則別無緊關之中所出名色甚多故己亥以後則內司婢貢全數以減矣且或有百歲二百歲奴婢豈有是理乙亥以後亦豈無生產之理乎且各宮二字有與他宮房相混之慮故雖改稱以五宮而義烈宮依毓祥宮例竝入則當爲六宮而至於他宮房賜與奴婢則各自其宮收貢便同私家奴婢不必自戶曹句管而六宮奴婢之自內司移去者仍屬內司自各寺移去者屬之戶曹內奴婢則依前自內司擧行則似爲便好節目釐整後更爲議處好矣有隣曰臣旣於免稅不善擧行則又任此事誠惶悚矣在簡曰寺奴內奴竝送戶曹擧行則有宮府一體之意矣予曰事面則好矣而亦或有難便之端內奴仍舊屬之內司予曰各道奴婢給復結數爲幾何有隣曰海西九百餘結關西關北亦皆有之矣予曰復戶之法卿等以爲何如有隣曰今若罷其給復而不收其貢則亦足爲公私兩便矣予曰復戶之弊則固有之而其中亦不可無存罷之可以商確者詳考宣頭案泝究其來歷然後議處予曰本邑給代之需先朝以魚鹽船稅餘錢爲之者聖意深矣而間或以木換送故選武布亦入其中到今對揚聖意之道以純錢捧上則似爲便好兵曹木亦仍均廳給代木之至麤他木亦然此亦以純錢越送則好矣有隣曰誠如聖敎矣予命東敎進前曰上下酬酌爾果詳爲承聆乎東敎曰臣果承聞矣予曰寺奴名色幾何內奴名色幾何而五宮則內奴婢外不給爲幾名考見宣頭案後給代給復諸條亦爲詳細抄出註其委折生產多寡亦爲詳考而甲午節目丙申節目合一通成出後與堂上相議取決於領相也予曰宮房免稅之不爲來納者尙多云然否有隣曰原稅尙多不納者矣予曰不納爲幾邑乎有隣曰聞是數邑而忠州亦不上納云矣在簡曰忠州船路果甚難云矣有隣曰此則專由於無浮價之致也予曰浮價一款本倅以本州之人素諳其弊似當任怨爲之言于領相自備局行會予曰奴婢之貢名色或多不同何也有隣曰未能詳知矣予曰不緊名色無數如紅花等物豐歉不齊亦安可一一責出耶予曰濟州之貢越海上來其情可矜此亦以錢給代則何如有隣曰誠爲便好矣
정조 11년 · 목
予曰明日擧動時寶劍望守宮望置之事分付又敎曰明日戶禮判來待于本宮事分付
정조 11년 · 강
命平安監司金履素一兩日內辭朝
정조 11년 · 목
敎曰平安監司尙未辭朝曠務可悶一兩日內辭朝
정조 11년 · 강
命判府事趙璥月俸以食物代送
정조 11년 · 목
戶曹以祿俸不爲領受啓敎以大臣之苦懇若此一向例批旣非體諒之意聞其所患尙無差意又豈可以此不緊之事添作惱心之端乎且考之故事凡大臣儒臣之辭月俸有代送食物之擧予於此大臣何靳殊典出仕間月俸以食物代送仍以安心領受之意遣史官傳諭問疾以來
정조 11년 · 강
命鄭房免稅未納令內史盡捧
정조 11년 · 목
戶曹啓言今因內司手本鄭房及他免稅中有土免稅未收報戶曹推尋事命下矣免稅雖已移送內司而揆以事理有非本曹所可推尋不得擧行敎以鄭房免稅條以戶曹米錢準數輸送內司旣有下敎且此是公稅則該邑之無端不納萬萬駭然無論已準納未準納內司則斷當依元數推來更勿煩瀆他免稅事亦然而此條依草記施行旣屬內需司則事面無他稱托之端尙未準納尤爲駭然方令內司以盡捧後形止使之來告又或愆限當該守令當拿問嚴處
정조 11년 · 목
具翼善冠袞龍袍乘輿出協陽門由建陽門出弘化門入逌瞻門詣齋室少頃就板位行禮仍詣廟內奉審還御齋殿親押訖敎曰本宮提調入待鄭昌聖進伏敎曰亞終獻官誰也昌聖曰黃昇源李集斗矣敎曰戶禮判入侍予曰川渠石築更有修補處耶禮曹判書金履素曰別無更築處矣予曰逌瞻門左右人家極甚凋殘便成頹垣破壁所見怪駭卿等看審後相議修葺可也出西狹門乘輿出逌瞻門敎曰漢城判尹入侍李文源進前予曰今此左右人家處在莫重宮垣之外便成頹垣破壁所見極涉如何矣所居民人役姓名詳問以來文源曰西邊卽陞戶砲手東邊是砲手之子家云矣敎曰訓將入侍李敬懋進伏敎曰此兩家聞是卿營軍卒之家云出問以奏又敎曰宮墻近處人家之如是頹圮極爲怪駭卿其董飭改建而不必自朝家全然造給所入材瓦自戶曹輕價發賣以爲完葺之地可也此舍稍廣改建則日後本宮經宿之時卿當札住留宿便作卿營門朝房好矣由弘化門入協陽門還內
정조 11년 · 강
命中宮殿進御加味補心湯三貼製入榻敎也
정조 11년 · 강
召見戶判徐有隣于重熙堂
정조 11년 · 목
予曰本宮近處何等莫重而所居民家便是頹垣破壁所見甚怪不可不待春修葺矣有隣曰雖以戶曹專事造成不甚大叚矣予曰兵學指南御製序文守禦使如已正書持來
정조 11년 · 목
以李顯民爲假監役初仕也
정조 11년 · 강
初六日毓祥宮命酌獻禮
정조 11년 · 목
敎曰連歲親享出於仰體追述之意今豈可闕爲初六日當行毓祥宮酌獻禮以此分付又敎曰再明日酌獻禮香祝齋室親押以此分付又敎曰再明日動駕副輦置之挾輦軍以金虎門入直軍百名爲之槍劍軍則三十名禁軍則入直一番先後廂軍則建陽弘化門軍各八十名外各營入直步軍及入直訓局馬兵訓將率領隨駕標下軍亦以各營入直率領留陣置之事分付
정조 11년 · 강
召見下直守令及有司堂上漢城判尹于誠正閣公州判官李白圭有司堂上李在簡徐有隣李秉模判尹李文源守禦使金鍾秀
정조 11년 · 목
予曰爾經幾邑乎白圭曰曾經六邑矣予曰本邑是營下劇任下去善爲也予曰弘化門外古有待漏廳各司朝房而今則盡爲閭家所占自弘化門北至逌瞻門外連建三營門朝房自南以下設置各司朝房好矣文源曰聖敎誠好矣予曰今予更思陞戶軍家給材改建事涉無義自訓局劍置朝房甚便好至於總府本甚殘弊有難營建而若置朝房則愈好矣大抵含春苑弘化之間豈有人家之可居而近來便爲謬弊有此冒占之擧今若設置朝房以成禁標則閭家更不得冒入矣有隣曰聖敎然矣予曰以昌德宮言之金虎門外無各司朝房故大臣卿宰乘軺而直抵金虎門前皆下之是故軒軺之杠半入於金虎門閾云今於大臣家門卿宰之軺不得乘入而至於闕門如是爲之事極如何矣古則爲朝官者必以敦化門出入且以留門啓辭觀之丹鳳曜金之門亦爲出入近者自金虎門出入卽新劍之謬例也今若以敦化門幷令出入則爲老宰相者皆爲難耶有隣曰別無爲難矣予命文源曰弘化門外朝房設置之役任卿爲之筵退後出自通化門看審形止也予曰兵學指南入之予曰自守禦廳開板印出也鍾秀曰當依此爲之矣予曰序文卿當之卿之職銜甚華美矣鍾秀曰臣之所帶文任實爲可悶大提學旣不行公則見叨之職又何承膺乎是故不得肅謝亟賜體諒予曰卿言似然矣仍命有隣曰戶郞抄錄件持來乎在簡曰姑未盡抄故不得持入矣予曰今召卿等爲是也抄出後先以草本入之也予曰昨夜傳漏之誤打果何故也兵曹參知柳誼曰査問於郞廳則自漏局誤打以至誤傳云矣予曰聞郞廳時在鼾睡不省誤打云事極痛駭矣
정조 11년 · 목
予曰大司成望還給以新通人擬入事分付衍德曰濟州民人今方待令何以爲之乎予曰承旨坐於延英門招問年事與疾苦襦衣回糧自戶曹宣惠廳分給事分付
정조 11년 · 강
命濟州回榜人金胤胄金繼鏡幷加資
정조 11년 · 목
承旨趙衍德啓言今日濟州人民勞問時本州儒生金錫鑑以爲今年卽渠父胤胄回榜之年將校金錫興又以爲今年渠父繼鏡回榜之年而該牧使狀啓中路遺失只持紅牌上來云故敢達矣敎以聞極稀貴今日政幷加資下批令禮曹造給花牌仍使該牧使優給宴需以侑之以示朝家尊高年之意
정조 11년 · 강
遞修撰洪義浩尹光普副修撰韓用龜以金履成爲修撰
정조 11년 · 목
敎曰計劃當前講製之役職務相妨抄啓文臣中時帶館職人許遞前望單子入之待下批牌招察任○又因光普用龜牌不進敎以許遞今日政差出
정조 11년 · 강
重推吏曹判書李▣
정조 11년 · 목
敎曰吏判事多未妥矣每於政牌必費半日承牌況昨日飭敎何如則今又如此極爲駭然吏曹判書李▣爲先從重推考
정조 11년 · 목
敎曰此時守令不可一刻曠官金城縣令狀罷之代政官牌招開政擇差下批明日辭朝又敎曰守令辭朝有命在外及未肅拜臺諫許遞今日政以在京無故人差出待開門牌招使之署經又敎曰未肅拜提學許遞○以洪秉纉爲大司成○敎曰新除授大司成方帶總管本職許遞今日政差出待下批牌招察任○以李秉模爲大司成○敎曰大司成李秉模職事相妨勢難行公許遞今日政更爲擬入○以鄭民始爲弘文提學李景魯爲金城縣令沈晋賢爲修撰尹羽烈爲副修撰李書九爲掌令權儐爲正言洪克浩爲持平尹師國爲大司成○因正言韓商新望筒敎以勿施更爲擬入以宋煥德爲正言
정조 11년 · 강
命大靜縣監洪繼善加資
정조 11년 · 목
濟州牧使李命俊以大靜縣監洪繼善公廨修繕論賞馳啓敎以觀於狀辭可知其實績加資事回諭
정조 11년 · 강
命尙瑞院郞官査出論罪
정조 11년 · 목
政院啓言內入馬牌實數問于尙瑞院則一馬牌二馬牌査考置簿初不以還下載錄搜覓院內終未推得云揆以法意誠極駭然當該官員本院請推外無他罰何以爲之敎以都承旨旣兼尙瑞院當該郞官査出然後指名論罪可也
정조 11년 · 목
因囚單子敎以付過放送後草記
정조 11년 · 강
命兵曹郞廳李宗烈拿入捧供
정조 11년 · 목
兵曹啓言今夜初更之錚誤打事極驚駭査問委折則自漏局初旣誤呼以至誤傳其罪狀不可置而勿論入直禁漏官重勘東所衛將不能申飭釐正亦不可無罪拿處漏局下隸竝請科治敎以更漏雖關於漏局誤打旣在於項傳衛將待用棍自本曹決棍懲勵初更誤打以致人定之遲滯已極駭然況昨日莫重享日也四更傳漏又誤打於差備傳此亦漏官衛將之罪乎本曹入直郞廳卽兼史出入之人小心宜倍於他人而如此長夜鼾睡爲事所爲萬萬無據該郞官拿入捧供四更誤打聞是別監所管云當該司謁待用棍決棍
정조 11년 · 강
命永宗僉使姜柱河等改差無職人更爲草記拿囚
정조 11년 · 목
義禁府啓言崔夢巖李漢一李大永拿囚姜柱河以永宗僉使在任所李光沂在水原地丁範祖在原州地云竝拿來李仁默身故請勿論敎以有職人本職改差保放人及無職人待用刑更爲草記拿囚
정조 11년 · 강
召見下直金城縣令李敬魯于誠正閣
정조 11년 · 강
領議政金致仁箚陳病狀乞降威罰賜批
정조 11년 · 목
箚略曰臣病添感危兆疊出明日動駕無望蠢動虧分廢禮爲罪滋大乞降威罰批以日寒如此未參何傷卿須安心勿辭愼節之尙未差可極用慮念亦須加意善攝竢間視事仍命此批答遣史官傳諭
정조 11년 · 강
持平曺霖以草莽臣從縣道上疏辭職賜批
정조 11년 · 목
疏略曰臣雖無狀不敢以阿諛之言陳於君父之前以殿下聰明睿智聖學淵深庶可見熙暭之治而目今朝著之上上下之情不能交泰無誠信事君敢言直諫者爲政且無以公滅私民其允懷者生民之困悴日甚顚連無告爲官長者仇視邦本不知恤焉天理益晦人慾益肆此曷故焉臣伏草野見識不逮未知施措之際或失其宜而然耶惟聖明留意焉臣之陋劣自知甚明豈可僭竊淸班乞削臣職批以言事極爲切實可資做治之方當體念矣爾在旌招之列敦召多年尙未見幡然之美何太浼浼第切歉歎爾須體予此意從近上來
정조 11년 · 강
命明日金虎門以弘化門入直軍代把
정조 11년 · 목
敎曰明日動駕時金虎門軍旣命出用於挾輦以弘化門入直軍十名代把事分付
정조 11년 · 목
因修撰金履成再牌不進罷職傳旨允之敎以如是屢違殊非向日金遇國處分傳敎中昭晣之意分義所在焉敢若是高敞縣監除授當日辭朝時任縣監遞付京職
정조 11년 · 강
召見高敞縣監金履成于重煕堂
정조 11년 · 목
予曰向來事不足提說而早晩僨敗予亦知之矣今此外補卽是滌瑕之意爾其下去惕念爲之可也何當發行耶履成曰明欲發程矣予曰爾旣爲都廳郞廳春初似卽還來矣
정조 11년 · 목
因總府守宮望筒敎以懸頉都總管許遞今日政差出
정조 11년 · 목
以柳匡天爲掌令李柱國爲都總管○吏曹啓言大靜縣監洪繼善加資事命下矣未經準職何以爲之敎以營將窠今日政備擬其代以善治守令中亦令今日政擇差下送○再政以張漢喆爲大靜縣監丁載運爲歙谷縣監
정조 11년 · 강
重推吏曹判書李▣推參判金文淳參議李集斗
정조 11년 · 목
敎曰銓官事極爲駭然吏曹判書李▣從重推考參政銓官幷推考
정조 11년 · 강
命都承旨沈豊之推考尙瑞院下屬等各別嚴査
정조 11년 · 목
政院啓言都承旨旣兼尙瑞院當該郞官査出論罪事命下矣壬寅十月當該官許霑沈公著甲辰八月尹㝡遠南羲老所當重勘而本院請推外無他罰何以爲之敎以內入時當該何關於閪失之時似此査啓前所未見卿等推考下屬等待用刑各別嚴査更爲指名論啓
정조 11년 · 강
推禁衛大將徐有大
정조 11년 · 목
因禁衛營屛門把守單子敎以把守軍以明日出番軍擧行將亦以明日出入番騎士定送日寒如此故旣欲除弊有入直軍隨駕之命則把守將卒之如是磨鍊卿何儱侗乎推考依此判付擧行又因御營廳單子敎以依禁營單子判付擧行
정조 11년 · 강
命中官方得賢査實嚴處
정조 11년 · 목
政院啓言臣等伏奉生大口魚賜送之命卽爲推覓則謂無所儲終不出給事極駭然當該次知中官所當重勘而請推外無他罰何以爲之敎以當該中官方得賢難免偸食之罪當査實嚴處矣
정조 11년 · 목
具翼善冠袞龍袍乘輿出協陽門降輿乘輦出敦化門至鍾閣前路敎曰禁府都事召入洪大淵進前予曰氷丁事向於次對已有處分則如渠小民焉敢更訴無嚴莫甚狀頭人押送秋曹爲先嚴囚以懲民習詣本宮洞口敎曰影幀奉安閣展拜時百官依例行禮事分付詣毓祥宮大門外降輦乘輿入齋室親押訖就板位行禮詣廟內奉審訖降復位行禮復詣神位前三上香獻酌訖降復位行禮出西挾門詣影幀閣就板位行禮還御齋室敎曰延祐宮行禮時百官行禮依例爲之義烈宮行禮時百官先就班列少頃乘輿出東挾門詣延祐宮就板位行禮詣廟內奉審訖乘輿詣義烈宮降輿就板位行禮詣廟內敎曰贊儀引儀何不隨入耶仍詣神位前三上香獻酌訖降復位行禮詣齋室還宮時至乘輿出宮大門詣毓祥宮大門外降輿乘輦入敦化門至協陽門降輦乘輿入宣化門還內
정조 11년 · 강
判府事李福源箚陳病狀乞降威罰賜批
정조 11년 · 목
箚略曰臣重患寒感戶庭之內亦難蠢動陪扈之列竟未進參誠禮虧缺乞降威罰批以未參何傷卿須安心勿辭益加善攝仍命遣史官傳諭
정조 11년 · 강
命趙判府事璥家遣御醫看病
정조 11년 · 강
命柳殷鉉堂上宣傳官待窠調用
정조 11년 · 목
因水原府使李祖源城堞軍器公廨修秿狀啓敎以柳殷鉉之效勞曾因前府使尹行元言聞之揆以常格宜有賞典外此其人極可意且是宣廳主人之孫而至今沈屈無勢之致堂上宣傳官待窠調用其餘令該曹依例稟處
정조 11년 · 강
分揀任希澤任藗拿處
정조 11년 · 목
敎曰當該引儀事過後拿處○因拿處傳旨敎以分揀
정조 11년 · 강
重推訓鍊大將李敬懋禁衛大將徐有大御營大將金持默
정조 11년 · 목
敎曰今日動駕時陣上各營皆不用棍手劊手云未知謬例之創自何時事之無義熟甚於是軍行自有定制宜不敢擅刪且以過愼之意除之云爾則除劊手則何不去貫耳箭除棍手則又何不去弓銃鎗刀等屬乎後弊所關不可無飭令該曹明日査問委折草記各該將臣從重推考
정조 11년 · 강
命擊錚人張聖民照律放送
정조 11년 · 목
刑曹以擊錚罪人張聖民嚴囚啓敎以街頭煩訴之狀至登筵席則又焉敢駕前煩籲此則大關民習照律放送後草記此外擊錚人今日捧拱又啓言張聖民黃海道豐川府定配請押送敎以編配夥然可悶照律放送
정조 11년 · 강
刑曹以擊錚人原情勿施啓
정조 11년 · 목
該曹啓言動駕時羅州良人朴明道擊錚故考其原情則以爲渠等義烈宮田畓耕食資生而舍音專事刻薄作人將未免流離之境云矣揆以紀綱萬萬痛惡原情勿施其罪狀請照律嚴勘允之
정조 11년 · 목
義禁府以李德鉉所修日記畢修啓敎以放送
정조 11년 · 강
給淸河縣燒戶恤典
정조 11년 · 목
慶尙監司金光默以淸河縣民家失火馳啓敎以當寒失火極爲矜惻令道臣拔例各別顧恤斫給材木畢奠接後刑止狀聞事回諭
정조 11년 · 목
兵曹啓言依傳敎査問各營則訓局將校所告內大將以爲當此停刑劊手不可擺立棍手旣不用棍不必待令前排不過大將威儀過愼之意自歸於擅刪之科云龍虎營只有棍手而亦隨訓局不爲排立云禁御兩營竝皆領付旣無主將別無査問之事而本兵旣主統領不能董飭不勝惶恐敎以若言不屑之具則劊刀之無用豈非屢用之耳箭乎若言前排不關於軍制則巡視旗令旗去鎗刃亦可也大抵兵者都是凶器凶器之中豈有區別訓將分疏之說徒覺其迂回此後軍制勿出別意思事申飭各營
정조 11년 · 강
王大妃殿誕日陳賀命權停以進表裏
정조 11년 · 목
因禮曹陳賀節目啓稟敎以旣承慈敎陳賀權停以進表裏擧行事知悉
정조 11년 · 강
王大妃殿進御人蔘粟米飮命自明日停止加減蔘
정조 11년 · 목
橘茶十貼製入榻敎也
정조 11년 · 목
予曰趙判府事家進去醫官誰也豊之曰方泰逈矣予曰聞其病狀參其命藥實是外題而以致添病云事極痛駭今此遣醫之意爲其差病而今反添病寧有如許道理醫官之不善擇送亦可怪矣昨有數兩蔘齎送之事而判府事初不服之云是甚可悶矣豊之曰此大臣常時操心太過雖某種藥不服云矣予曰今此賜蔘與他有異必爲煎服事傳之
정조 11년 · 강
右議政兪彥鎬從縣道上疏辭職賜批
정조 11년 · 목
疏略曰行邁漸遠京國渺然凡係廟謨漠未與聞虛帶議政之銜不免於癏且曠焉渡江之期隔日玆從縣道仰瀆乞解臣職批以行旆漸遠益覺悵然所辭誠過矣仍佩往返中書故事不啻班班卿須安心勿辭仍命此批答下送于平安監營附近邑守令中時帶兼史者使卽齎往傳諭後形止仍令兼史狀聞事下諭于該道監司處
정조 11년 · 강
平安監司李命植疏陳病狀仍乞遞賜批許之
정조 11년 · 목
批以近觀狀辭已悶之疏辭又如此癏曠宜念依施
정조 11년 · 강
修撰沈晋賢上疏自引仍陳潭陽府還穀米代捧之弊賜批
정조 11년 · 목
疏略曰噫彼宇鎭厚積負國之罪今不須追理而若臣聯箚中所論特其彰著之事而已乃反誠信不孚於同朝言辭徒歸於觸忤箚擧一出呵責四至畢竟遭罹乃至汚衊身名思之及此不覺顏騂雖欲含恩怵義復踏舊跡其於旣晦之義理焉能少補也哉乞遞臣職以謝公議臣固不宜復容唇舌而至於事關民隱何必終嘿潭陽府還穀米代租還分時加數作米至於一千二百餘石之多臣果論列於向來書啓矣近聞潭人所傳則其所加分之租一例以米代捧云潭民之徒勞迎送依舊受弊誠甚可矜另飭道臣與新倅使之詳査釐正批以潭陽事誠有是也極可駭然若此則新倅何不論罪該道伯爲先從重推考使之詳査狀聞無或隱匿事令廟堂嚴飭上款辭職太涉煩屑矣
정조 11년 · 강
副修撰尹羽烈上疏自引仍陳勉賜批
정조 11년 · 목
疏略曰昨年夏間適當藥院事停啓之日臣方在直不敢獨異隨衆俟勘蓋伊日事不得不然而其後李謙彬之疏乃以此事論斥自是以後三司一步矢心自劃不意玉署新命又下此際歲月雖久何敢冒出哉乞削臣職以謝人言而前月洊雷之後聖心警惕至減常膳求助之敎大聖人遇災敬天之德至矣第念近來紀綱不振上干天和財匱民窮京外同然豈不爲召災之一端乎伏願惕然警省以明天理正人心爲主批以當留意爾其勿辭察職
정조 11년 · 강
命潭陽米代租加捧首實狀聞
정조 11년 · 목
敎曰光陽査事九月有成命萬頃水沈在去旬間而今始登聞有甚役役之事如是稽忽況潭陽米代租加捧事堂疏旣發此亦非監司不職之一端乎幷卽首實狀聞事回諭于全羅監司
정조 11년 · 강
命判府事趙璥家更遣醫官看病
정조 11년 · 목
醫官李翊啓言臣承命往判府事趙璥處病症看審則寢啖俱廢神氣昏綴症雖挾虛外氣未解補瀉兩難用藥之道姑觀數日用藥敎以所當不離看病而爲便大臣心姑不下敎明日更往看病以啓又敎曰趙判府事家更遣御醫看病以來以日前書啓觀之以其症情參以命藥太不相當大臣之不服藥曾所聞之若以御醫所定之藥强服則決知其有害似此醫官其罪難恕初欲嚴處爲便大臣之心今姑參酌今番則以議藥廳醫官中看病以來
정조 11년 · 강
以金鍾正爲判義禁前望也
정조 11년 · 목
兵曹啓言水原府城堞修補時監董人論賞請上裁從之敎以張陽鎭帖加成給
정조 11년 · 강
命謝恩使迎候狀啓閪失草記勘罪
정조 11년 · 목
平安監司李命植以謝恩正使迎候事狀啓閪失事馳啓敎以此是前所未聞之事後弊所關不可尋常看過令廟堂草記勘罪
정조 11년 · 목
敎曰前判書尹蓍東備堂還差仍察有司之任令該曹口傳付軍職牌招同參次對
정조 11년 · 강
命明日次對進定於今日食後來會
정조 11년 · 목
予曰沈晉賢之疏殆爲侵卿而發矣予之精神近甚不逮昨見其辭疏本事委折全未記有問諸承宣亦不能知故今日取見箚本及啓語始乃覺得矣領議政金致仁曰臣見其疏與臣筵奏之意頗相反矣予曰卿之致此實由於予之起鄕亦甚不安矣致仁曰臣之情悰轉益危且臣瓜限已滿惟望體諒之恩矣予曰卿之瓜限未知幾何畿伯一藩任也猶且過期仍存況大臣之重乎雖以此較彼輕重自別卿何必如是乎予亦豈無思量者乎予曰西伯之一年三遞誠重難而頃見西伯狀啓又見辭本可知實病且老人事有不可知故不得已遞免矣西伯擬薦望已爲之乎致仁曰姑未爲之矣予曰屢日之後今始賓對廟謨則大臣雖爲之而諸堂中亦豈無一言準備以對乎極爲慨然矣仍敎曰有實職備堂幷推考予曰頃者擧動時各營門之不設棍手者豈可成說乎致仁曰此時異於他時專由於操心之致矣予曰若去棍手則前排旗幟創刃亦幷拔去可也近來事誠過矣致仁曰此無足怪矣予曰在他人則猶可闊略而訓將事每患刻鑠誠可怪矣予曰趙判府事之病今日則何如云耶此是恧躁之症而若用半夏生薑之屬則又致見害此藥之不用亦可幸也致仁曰比昨少勝云矣予曰趙判府事之病有脫危之望乎判尹李文源曰加減無常實爲深慮矣予曰毓祥宮義烈宮前路狹窄崎嶇開春後不可不治之與濬川堂上相議爲之也
정조 11년 · 강
領議政金致仁以濟州災實分等狀覆啓
정조 11년 · 목
致仁啓言濟州牧使李命俊災實分等狀啓以爲舊還姑爲停退新還及今夏停退條期於限內準捧各寺奴婢身貢米每一口減一斗男丁大同米每口五升全數蕩減軍兵操鍊今姑停退逃老故病頉之數隨闕充定待明春從附近哨司鍊凡係蠲減停退等事固當稟旨恭俟處分而一番往來動費屢朔姑先擧行爲辭矣右陳諸條請依狀請施行從之
정조 11년 · 강
命海西軍保以錢代納之請置之
정조 11년 · 목
領議政金致仁啓言卽見黃海監司金思穆狀啓則還穀折半作錢事禁御軍保米及勅需大小米以錢代納事有査實決給後狀聞事之命而還上設置法意不輕而今以應食之還戶較諸分糶之數爻則一戶所取雖似過多不足爲弊勅需之散錢貽弊民間則反啓一債兩件事竝不得許施至於納米軍保每名二兩式以錢代納則似無爲害請令廟堂稟旨分付矣軍保納米比諸納布苦歇有間稱冤無怪而此不但海西一道爲然諸道皆有納米之軍而以錢代納實是行不得之政請置之從之
정조 11년 · 목
領議政金致仁啓言監印堂上洪秉纉私義難安今姑減下副司直李度默差下請使之董役從之
정조 11년 · 강
命金海府使閔永喆稟處置之
정조 11년 · 목
吏曹判書李▣啓言伏見慶尙監司金光默狀本則以爲金海府使閔永喆繡啓論列中遏民手標兩件事雖不無苖脈若論事實可知非遏民之意云究其本情誠如道臣査啓稟處一款請置之從之
정조 11년 · 목
判尹李文源啓言盲人自前不應戶役矣座更申飭之後盲人入於坐更之役則此外諸般戶役一幷除減似好請與大臣相議處之從之
정조 11년 · 강
補尹蓍東楊州牧使
정조 11년 · 목
敎曰旣湔之又欲拂之若因人言輒捨之則無論此人他人孰有完人然則用捨之權將歸夫夫之有口者寧有是也日前譴罷傳敎在重臣爲恩言且今收敍之後又復如是逡巡者分義道理兩無所當豈可每每曲循至於罷削亦歸副其心備局堂上尹蓍東楊州牧使除授當日辭朝時任牧使遞付京職
정조 11년 · 강
召見楊州牧使尹蓍東于誠正閣
정조 11년 · 목
予曰俄下傳敎已悉予意而今番事便一滄桑耳年前所遭姑勿更提而今者遭彈誠一怪事矣人或論人如是說去孰肯出脚於今世耶今此外補便是竄謫亦足爲勘罪之端矣本州距京不遠爲卿將老故以是州出補耳且莫非卿宦數不好之致而大抵卿久居睢盱之地再經都政故遭此人言爾由予未盡曲爲地之故矣蓍東曰無容仰達矣予曰人若構毀何患無辭而今以前日之言謄出聲罪卿久據銓地安得免此患乎蓍東曰久據重任以遭此境無所更達矣予曰卿今驟進久秉銓柄故人皆伺釁以致此境此後卿以娟美爲事好矣蓍東曰臣於政注間別無忤世矣予曰淸川君亦有何罪同被人言乎若以一事論人孰無一端耶卿於日後雖吏判亦無不可行之端矣蓍東曰疏中論以改正淸顯施以島配之典矣予曰日前金履成辭朝時有所下敎而卿亦有句管事不踰數朔當還歸矣
정조 11년 · 강
命大老祠役錢千緡下送補用
정조 11년 · 목
敎曰先正生年今爲三周而三明卽其生日也碑序亦言之十二日大老祠致祭地方官卽出自卿列者仍爲獻官大祝則先正奉祀孫宋欽書今方監董碑役以此塡差香祝下送設行碑役曾有顧助之筵敎而才於祠役旣以經費劃給今不可更爲內需司剩餘屬之補民庫雖爲水旱之資先正院宇何必較絜內需錢千緡下送補用於碑役事下諭于京畿監司處
정조 11년 · 목
敎曰西藩重地一時癏曠可悶平安監司之代今日擬薦待下批不多日內辭朝
정조 11년 · 강
命濟用主簿金龍柱今日內肅拜
정조 11년 · 목
敎曰明日誕辰起居又豈敢闕參幺麼蔭官除官之後尙不肅命所爲萬萬痛駭向來恩敎又何等丁寧雖無是也戚屬無異宦寺渠輩豈有處義曰生曰死一聽處分近來似此地處之如是逡巡此蓋舊氣不挫宿焰不息尙懷無嚴之心故然耳向於一戚家亦以此申飭矣濟用主簿金龍柱今日內肅拜承候仍參明日起居此後萬一又踵前習違命之誅家長當之以此分付無論此家他家以戚臣爲名者以去就煩徹朝家則公法無私斷以當律豈可饒貸俾各屛息竢命無或重貽害於朝廷
정조 11년 · 강
有政吏曹判書李▣兵曹判書鄭昌順
정조 11년 · 목
以朴廣源爲應敎李商來爲端川府使○因端川府使望筒敎以何時下敎而過食頃後始乃擬入果擇差乎當該銓官爲先從重推考○以具紞爲阿耳僉使鄭述仁爲永春縣監○因平壤庶尹望筒敎以郡守中可堪可擬之人無端匿置有此疊擬銓官事萬萬駭然此等銓官罷推不屑爲也捧納承旨從重推考又敎曰近見遺傳已有筵敎今日又因差員上來思之作宰之後已聞治聲伊後無端落拓是豈錄舊之恩故忠臣林慶業奉祀孫前縣監林泰遠今日政復職調用○以趙鼎玉爲平壤庶尹徐命珪爲天安郡守李種徽爲陽川縣令李在容爲玉果縣監
정조 11년 · 목
敎曰端川府使當日辭朝又敎曰雖非入直之人辭朝之命已久足可入來身在闕中如是逗遛極爲可駭端川府使李商采爲先改差令該府拿問處之其代令該曹口傳差出○因囚單子敎以放送後草記
정조 11년 · 강
以李汝節爲端川府使口傳也
정조 11년 · 강
命大邱營將姜膺煥仍任
정조 11년 · 목
兵曹啓言新除授大邱營將洪繼善請除朝辭赴任敎以越海之地有難等待其到任前營將人頗勤幹瓜遞可惜仍任時營將付軍職待上來調用
정조 11년 · 강
命修撰沈晋賢刊名仕籍
정조 11년 · 목
敎曰昨見辭職之疏雖知太煩屑本事無以記有批語未免依俙而今日取見箚本又考啓語段落始恍然伊時箚辭果未達意董飭之說但當受而爲罪苟使此人難忘宿處稔知妖邪之本情則何不絕裾於處分之前洞晣論斷乎且雖後時下語又不能十分打破亦非疑亂乎窘遁乎似此地處似此干科須用加一倍法趍向可正黨與可鋤大臣所請罪名予則曰猶失太寬到今甄錄之後焉敢一味遂非殆若已無所失人或深看者然者其可成說乎昨冬經一滄桑滄桑以前付之昧爽則猶可也寧或拖長追提以益其疑亂窘遁之嫌乎又以事理言之遭臺彈反詈尙非美俗況大僚論譴之餘乎一事二事敲憾爲事此非特侮大官卽輕朝廷也近日注措雖漫漶決不可任其跳踉修撰沈晋賢爲先刊名朝籍以懲喧豗之習
정조 11년 · 강
重推前平安監司李命植黃海兵使鄭觀采
정조 11년 · 목
備邊司啓言平安監司狀啓謝恩正使下來時不爲出待狀本閪失事取考其狀本則平安監營狀啓因金川站撥卒之所傳托黃海兵營陪持逢授持來到黔巖站閪失而爲碧蹄黔巖兩撥將所摘發矣事未前有萬萬驚駭當初受出與中間閪失之兩營陪持金川站傳給撥卒竝待用刑嚴棍定配平安前監司李命植黃海兵使鄭觀采竝請重推允之
정조 11년 · 목
予曰今日不行次對云耶行元曰左相進去肄儀故姑不出令云矣予曰諸宰則已來會耶行元曰或有入來人矣予曰學製畢試乎行元曰趙鎮宅獨不設場云矣予曰連有飭敎則何敢乃爾明日設學製再明設合製事招致館吏嚴明分付
정조 11년 · 목
敎曰次對久未爲之廟謨因此積滯誠可悶貶坐又有飭命卿之所愼近如可强食後來會事遣史官傳諭于領議政○予曰近來飭敎之後卿宰以下無便服赴衙之弊否左議政李在協曰似無此弊矣兵曹判書鄭昌順曰向來宣傳官試講後有居不人中考施行之命而入侍承宣不能別白知委不可不更稟故仰達矣予曰伊時果有區別下敎於承宣者而此必自政院不善分付之致何爲如是乎承旨曺允大曰其時下敎不得仔細承聆未能區別分付云矣予曰講畵居多之人入侍比較連爲居不則原畵之多可謂無實此則以畵多而居不者施行可也問諸宣傳官則可以詳知昌順曰當以比較居不人爲之矣予曰然矣予曰宣薦何日爲乎昌順曰姑不及爲之矣予曰申飭使之卽薦也昌順曰都政時新加資挾輦將間都目陞資自是定式而時任挾輦將李殷昌以前任外任方在下等姑未蕩滌固不可循例擧擬而年前趙光鉉以特命蕩滌後擬望故敢達矣予曰然則置之予命吏曹判書李文源曰卿之近日政事頗善爲之都目亦得順經則可幸矣予曰左相之向來除兵判在於都政臨時政事善爲擧行予之尙今歎服者此也何以鍊達之若斯在協曰不過見官案而爲之矣予曰今番邊將窠其數幾何昌順曰邊將窠則果不少矣予曰雖是多窠亦難排比矣予曰兵曹政事則大抵無甚難矣昌順曰實難善爲擧行矣予曰卿之郞廳事何爲而然乎昌順曰誠爲不幸矣予曰趙鎮宅之尙不爲庠製者此何道理玉堂漢敎則皆爲承膺而獨於庠製巧避不設以渠處地安敢若此此是舊習猶不悛之致也予於渠家前後曲庇者果何如也不思拂拭之恩爲玉堂纔一年遽有生氣之意如此草記丙申以後所未見者也若趙暾則非但恬退之風可尙近因數次登筵見之則毀之可謂狂狷之士譽之可謂稀貴之人矣至於趙曮則贜汚之罪世亦有以此被彈者此則猶可謂無甚係關而至於李潭之所不爲者趙曮則無難行之力排衆議乙未八月政擬厚謙於禮參望致有八牌不進之擧而翔雲之事出矣執此究之其罪當在何境耶予則以爲大家之外又有戚聯之誼只以贜汚罪之朝家之於渠家可謂恩至德厚渠若念及於此固當踢蹶趨承安敢若是放恣乎近來爲監司守令者專事市恩徼譽而予意則不然無論彼此有罪者罪之然後可無此等放恣之習矣予曰庠製旣有使泮長設行之命則此草記何承宣捧納乎承旨曺允大曰同副捧納矣予曰禁推傳旨何不捧入乎承旨洪仁浩曰待草記允下故未及爲之矣予曰政院之擧行若是矇然此由於近日有罪未勘一向掩覆之致誠不成說矣仁浩曰趙鎮宅館職肅謝之後不設庠製誠爲駭然不可無警本院請推外無他罰何以爲之予曰朝旣捧納草記今乃追後請罪安有如許院規此承宣自處以解事而不能察下位之捧納誠可怪也且趙鎮宅之朝旣肅謝而卽又以病草記者尤萬萬無嚴朝家飭敎豈可不行於一趙鎮宅乎若思滌瑕收用之恩渠安敢若是生氣乎在協曰滌瑕之道惟在賢然後用之亦不可太過矣予曰人之有瑕者亦豈無洗滌用之之道乎卿言亦欠於稱停矣予曰詳問右副之後祭享色書吏各別嚴査以草供捧入予曰受誓戒後亦多有頉免者云尤極放恣摘發該吏卽爲問出也
정조 11년 · 강
命濬川沙積置東城內置之
정조 11년 · 목
左議政李在協啓言前司諫李師濂所啓以濬川沙礫積置東城內空坎處爲辭而批旨有稟處之命矣見今無空曠可積處請置之從之
정조 11년 · 강
命獅子筒起墾置之
정조 11년 · 목
左議政李在協啓言獅子筒起墾便否關問道臣矣卽見平安前監司李命植報備局辭緣則義州府尹沈煥之所報以爲起墾引水之道當導船橋浦而浦是龍川主客異勢侵害多端云龍川府使朴瑬所報以爲船橋浦卽本府都水口而地勢低陷激而行之始可流入本島如是之際民畓官筒鹽釜民家沈沒於水漶一境之顚連可立而待今若自灣府半鑿貯水當作數百石畓庶可生穀云大抵論其便否則在土民害爲居多利則尠少雖以事理推之如可以耕墾有利無害則豈有不引水不作畓之理乎本筒起墾一款不可遽議爲辭矣依所報請置之從之
정조 11년 · 강
命九邑廢堰作畓處移屬內司置之
정조 11년 · 목
戶曹判書徐有隣啓言卽見備局甘結則內需司牒呈九邑廢堰已作畓處移屬內司收稅上送之意行關本道爲言有自戶曹擧行之題堤堰犯耕明有禁令今此九處亦爲依定奪疏鑿禁耕移屬內司一款請置之從之
정조 11년 · 강
命訓鍊副正望以內乘依實職官例通融
정조 11년 · 목
兵曹判書鄭昌順啓言副正通擬雖是前望之人有實職然後方可擬望近因特敎以時任內乘依實職例擬望而一經稟定可以擧行故敢達敎以武將臣各陳所見訓鍊大將李敬懋曰內乘雖曰兼職旣與宣傳官幷稱則有異軍職訓鍊副正通望之人時帶內乘而謂無實職見拔已通之訓副望恐非的當之政矣敎以大抵堂下武弁之積滯莫若近年原出六虛司果外軍門出六重試出六他各岐出六之類復職無期若此則前銜之甄用尤無可論內乘窠依實官例通融參用實合疏滯之方今旣詢問此後依定式施行
정조 11년 · 강
命騎士久勤詢問稟定
정조 11년 · 목
兵曹判書鄭昌順啓言兩營騎士之有薦出身當初定式一依禁軍例擧行而其後以外方出身之不屬騎士者無路通仕故除久勤別取才盡屬之閒散取才此後雖非入屬騎士亦當取才入仕故人不願屬不成軍容騎士輩以爲前日節目雖不可遽復久勤入仕亦當依禁軍而騎士之獨無久勤縷縷稱冤其說不無所據請下詢大臣將臣處之予詢將臣訓鍊大將李敬懋啓言不必加定一窠如當大政窠優之時則加意檢擧似好矣予詢大臣左議政李在協啓言不必加定一窠敎以未登筵大臣將臣處筵退後一體詢問後日次對稟定
정조 11년 · 강
命林慶業奉祀孫調用傳敎以後孫書出
정조 11년 · 목
吏曹判書李文源啓言繕工主簿林泰遠卽故忠臣林慶業支孫承傳中有奉祀孫調用故以此引義呈辭而不敢擅便何以爲之敎以原傳敎中奉祀孫以後孫書出
정조 11년 · 강
命前縣監李尙琦前奉事趙學敏竝敍用
정조 11년 · 목
吏曹判書李文源啓言李尙琦趙學敏俱在罷職而歲抄未免見漏臣之昏謬惶恐待罪敎以勿待罪幷敍用
정조 11년 · 목
予曰差祭人稱頉固非假托乎仁浩曰皆非應頉之公故矣予曰前此亦有受誓變通之事云乎仁浩曰果不無付標之事矣予曰近來此弊似尤甚矣又敎曰兼直閣鄭大容本職許遞
정조 11년 · 강
領議政金致仁箚陳病狀仍乞遞本兼諸任賜批
정조 11년 · 목
箚略曰一病況篤萬念如灰諸司殿最飭敎荐下而擧行無路乞遞臣本兼諸任批以才見附啓續接來箚所愼之尙未夬可豈勝奉慮開坼尙有日卿須安心愼攝期於磨勘雖或愆限推勘亦有例至於廟謨之積滯大是悶事方擬寒歇日要卿晏赴對討計卿須諒之仍命此批答遣史官傳諭
정조 11년 · 강
刑曹判書李在簡疏陳病狀仍乞遞賜批許之
정조 11년 · 목
疏略曰宿病再發供職已無可論而本曹殿最尙未磨勘若不變通將至曠廢且治疏之際永禧殿享官啓單已下以此病狀萬無駿奔之勢乞遞臣職仍令付標享單批以所辭依施
정조 11년 · 강
命禁軍都試依祿試射例擧行
정조 11년 · 목
兵曹啓言禁軍都試今已過時矣在前如此之時有代行祿試射之例請依此擧行允之敎以取才之城內設場未必爲拘卿其諒宜爲之
정조 11년 · 강
命吏曹參議李集斗禁推附過放送
정조 11년 · 목
政院啓言今日肄儀時取見史官所捧擧案則諸執事中或有換差及移差者間有頉免者與誓戒時報府相左事體誠未安當該吏曹堂上請推考敎以前後申飭何如而焉敢如此雖與全然不參有異同一執事何以換塡又何以移差乎誓戒後如是換改已極駭然況無端頉免之類尤極無狀當該堂上不可推考而止下義禁府推考該吏令該曹捉來嚴覈捧供以聞無端頉免人令吏曹詳査卽爲草記論罪換差人待草供從後處之事分付○因李集斗囚單子敎以過齋後附過放送
정조 11년 · 강
命金思義刊汰其餘諸人草記論罪
정조 11년 · 목
刑曹啓言吏曹書吏朴聖浹安命麟以祭享色書吏莫重享官任意換易肆然頉免萬死無惜惶恐遲晚敎以渠輩前此作奸不一而足屢勤懲勵而又此犯科極爲痛惡近來法禁雖曰解弛幺麼該吏乃敢如是容奸該吏等遠地勿限年定配今日內押付至於執事官等旣聽誓戒無端圖頉其習誠萬萬無嚴其中金思義尤無狀渠是戚畹家人謹守家聲隨事小心可也而焉敢乃爾本職爲先刊汰其餘諸人除公故及實狀外依初下敎令該曹區別草記論罪以懲日後
정조 11년 · 강
拿處洪復浩鄭東元韓謩
정조 11년 · 목
吏曹啓言誓戒後無端頉免委折詳査則司甕主簿洪復浩尙衣主簿鄭東元西部都事韓謩濟用奉事閔是祥以身病頉免副司果金思義朮得移差司僕正朴聖泰謂有公故頉免莫重享官如是頉免俱不可無罪洪復浩等竝拿問嚴處工曹正郞李尙榮誓戒前頉免而報府中未及釐正該吏請依法科治允之敎以朴聖泰卽進轎差備係是應頉勿論金思義已處分亦勿論洪復浩鄭東元韓謩等聽誓之後無端稱病寧有如許國綱今於現發之時又復寬恕法將無所施後弊亦何以懲勵乎在年前猶不敢若是放恣近來依前蕩然此亦關紀綱之一端以此以彼宜有懲一之擧竝令該府拿處嚴加勘律此後聽誓或已塡差後除非切故外有此圖頉之事則竝與本曹堂上重勘惕念知悉
정조 11년 · 강
命學製泮長代行之命勿施
정조 11년 · 목
成均館啓言西學兼敎授趙鎮宅有實病當等學製限內不得設行云請令政院稟旨擧行敎以今日出肅之人敢言實病乎見職之華要豈加於玉堂漢敎則彼而循例行公考試此而屢勤促敎終托病故幺麼庠試之致勤促敎屑越已極矣又焉敢爲此草記乎此皆宿習未悛之致趙鎮宅事極爲放恣朝筵已令洋長試取後仍令合試則此草記捧入政院事亦極駭然當該承旨從重推考然則泮長代行之命勿施
정조 11년 · 목
刑曹以罪人安命麟固城縣朴聖浹靈巖郡定配啓敎以以北道定配所待用刑令道伯捉來嚴刑還配此後享吏之犯科者隨現這卽用此律以此嚴飭今番則以含垢之意各司官員許多不正無狀之習雖不一一摘發後又襲謬依年前例査出竝與犯科官員嚴處自本曹一體知委各司期於無犯又以安命麟吉州牧朴聖浹端川府竝勿限年定配押付啓
정조 11년 · 강
命趙錫穆依同罪人例勘放
정조 11년 · 목
因禁府都囚徒有是命
정조 11년 · 강
社稷宗廟永禧殿景慕宮命親押省牲省器
정조 11년 · 강
命中宮殿誕日陳賀只進表裏
정조 11년 · 목
因禮曹磨鍊啓稟敎以只進表裏事分付
정조 11년 · 강
召見輪對官及禮判宋載經于誠正閣